钦定古今图书集成/理学汇编/学行典/第180卷 > 董黯
## 钦定古今图书集成/理学汇编/学行典/第180卷 > 董黯

按《宁波府志》：“董黯，字叔达，鄞人，汉江都相仲舒六世
孙。家贫，早失怙，事母尽孝。母疾，嗜大隐，溪水远不能
常致。黯筑室溪滨，板舆就养，厥疾遂瘳。邻王寄，家甚
富，纵酒无行，二母相见，各言其子。寄闻而衔之，伺黯
出，殴其母。黯还而母在床，黯跪而言曰：‘黯不孝及母
之忧乎’？曰：‘非也。我失言，致王寄辱耳’。后竟不起，黯哀”
毁负土，既葬，庐于墓，枕戈不言。俟王母卒毕葬，乃斩
寄首祭母墓，自囚以告有司。事闻和帝诏释其罪，且
旌其异行。召拜郎中，不就而卒。由是以慈名溪，以溪
名县，吴虞翻称之云：“尽心色养，丧致其哀，单身林野，
鸟兽归怀。怨亲之辱，白日报仇。海内闻名，昭然光著。”
宋祥符闲，锡号纯德征君。建炎初，邑令林叔豹立祠。
庆元二年令朱堂倡祀之。洪武四年封为“董孝子之
神”，命有司每岁六月六日祀之。今郡城南有庙，即其
故居。